"Museli sme zavrieť kaderníctvo, pedikúru aj saunu. Pritom onedlho nás čakajú majstrovstvá Slovenska a množstvo ďalších veľkých podujatí," hovorí Zdenko Belaj, prezident Tenisového klubu SPU – AX-Výstavníctvo. Tento klub celý areál prevádzkuje a zároveň jeho značnú časť vlastní. Dlh voči plynárňam vraj predstavuje asi 140-tisíc korún. S uhradením tejto sumy by podľa Belaja mohli pomôcť Mesto Nitra a Slovenská poľnohospodárska univerzita (SPU), ktorým tiež patrí časť areálu.
"Dávame toľko financií, koľko na tento účel príde zo štátneho rozpočtu. Tento rok to bolo 230-tisíc korún. Viac k dispozícii nemáme," reaguje rektor SPU Imrich Okenka. Dodáva, že tenisový areál je pre univerzitu dubióznym majetkom, preto sa svoju časť rozhodla predať. Podľa znaleckého posudku má päť nehnuteľností (tenisová hala, dve administratívne budovy, čerpačka a objekt regenerácie) hodnotu 14,8 milióna korún. Predbežne sa o tento majetok zaujímalo niekoľko osôb. Do výberového konania sa nakoniec prihlásil len Tenisový klub SPU – AX-Výstavníctvo, ktorý má predkupné právo. "Chceme si ho uplatniť, no radi by sme sa dohodli na nižšej sume – pod desať miliónov," uviedol prezident Zdenko Belaj. Tvrdí pritom, že časť majetku, napísaného na univerzitu, mala v skutočnosti patriť klubu. "Od pôvodného vlastníka - TJ Slávia sme ju mali pred rokmi získať my," myslí si. O tom, či podá v tejto veci určovaciu žalobu na súd, však zatiaľ rozhodnutý nie je. Nad takýmto postupom by vraj klub ani neuvažoval, keby bola univerzita ochotná dohodnúť sa na cene. "Pod sumu, určenú znaleckým posudkom v zmysle zákona, ísť nemôžeme," reaguje rektor. Je presvedčený, že majetok, zapísaný v liste vlastníctva, patrí SPU oprávnene.
Ako sme už spomenuli, v tenisovom areáli je zaangažované aj Mesto Nitra. Vlastní celý pozemok (za korunu ho prenajalo tenisovému klubu) a podiely v oboch halách. Do minulého roka prispievalo klubu státisícmi na energie, tento rok však poslanci dotácie pre šport vôbec nerozdeľovali. Boli pozastavené kvôli podfinancovanému školstvu. Nejaké peniaze by sa mali z mestského rozpočtu uvoľniť až teraz vo štvrtok. "Celková suma predstavuje 606 500 korún. Ak poslanci návrh schvália, tenisovému klubu sa ujde 40-45-tisíc korún," odhaduje viceprimátor Miloš Dovičovič. Nevylučuje, že svoj majetok v tenisovom areáli raz predá aj mestská samospráva. "Ešte sme sa touto otázkou nezaoberali, ale bude to treba riešiť. Keď sa nájde kupec, zrejme by sme o tom uvažovali," konštatuje Dovičovič.
Isté je, že tenisový areál je lukratívny. Nachádzajú sa tu dve haly, štyri kryté a desať otvorených kurtov, tréningové steny, kolkáreň, dva kurty pre squash so samostatnými sociálnymi zariadeniami a barom, hotel, bazén, pribudnúť má fitnes centrum a detské ihrisko. Väčšina z vymenovaných objektov patrí tenisovému klubu. "Boli by sme ziskoví, keby sme fungovali na čisto obchodnej báze. Máme však štrnásť súťažných družstiev detí, dve extraligy. V histórii Nitry nedoniesol nikto toľko titulov (vrátane titulov majstrov sveta) ako náš klub. Keď to kúpi súkromník, ktorému pôjde len o biznis, bude to znamenať koniec športu. Práve preto si uplatníme predkupné právo," dodáva prezident Belaj. Nevylúčil, že klub vstúpi do akciovej spoločnosti s ľuďmi, "ktorí sú charakterní, bohatí a zachovajú šport". Najlepšie by však podľa neho bolo, keby si svoju časť areálu univerzita ponechala. "O ďalšom riešení budem rokovať na ministerstve školstva, osloviť chcem aj Nitriansky samosprávny kraj. Šport totiž bude podľa novej koncepcie organizovaný na regionálnej úrovni, v Nitre vzniklo krajské športové centrum," uviedol Zdenko Belaj, ktorý bol nedávno zvolený za jeho predsedu.
"Mojím snom je vytvoriť tu tenisovú akadémiu pre deti z celého Slovenska. Ak sa nenájde iné riešenie, na kúpu majetku od SPU a vyrovnanie dlhu plynárňam si zoberieme pôžičku," vyhlásil.